Med en sejr på hjemmebane over Fremad Amager på 2-1 spillede Vendsyssel FF sig torsdag aften videre til endnu en sæson i Danmarks næstbedste række. Der skulle netop en sejr til, før hjørringenserne kunne beholde den eftertragtede placering blandt de øvrige fodboldhold i 1. division. Og dén formåede spillerne altså at give til holdet - og de 1.000 tilladte fans på lægterne på Nord Energi Arena. - Vi er endelig blevet et gold, der står sammen og kæmper sammen i stedet for at spille hver for sig - og det kunne man se fra første minut. Det blev lidt nervøst til sidst. Men det er bedre at vinde på sådan en måde her – det er lidt sjovere, lød det fra midtbanespilleren Mikkel Wohlgemuth til TV2 Nord umiddelbart efter kampen. Koldings kamp var også afgørende Allerede i første halvleg bragte hjemmeholdet sig foran og gik til pause med en føring på 2-0 efter anden scoring i det 45. minut. I anden halvleg reducerede gæsterne fra Fremad Amager i 74. minut til kampens endelige resultat - 2-1 til vendelboerne. Og så kunne jublen ellers bryde løs i Hjørring. Særligt spændingsfyldt var det for Vendsyssel FF, at man kunne risikere at være tvunget til at stå med en stor sejr, hvis Kolding sejrede stort over Skive. Inden kampen på Nord Energi Arena var stillingen utrolig tæt. Her havde både Vendsyssel og Kolding 29 point - Kolding dog med et mål ringere - mens Skive lå på 28 point. Men dramaet blev forløst til Vendyssel FF's fordel. Kampen om overlevelse i 1. division blev vundet af hjørringenserne.

Referat:
Med en 2-1-sejr over Fremad Amager foran 1.000 jublende fans stryger hjørringenserne direkte videre til endnu en sæson i næstbedste liga.